Γκέρχαρντ Ρυμ

Ο Γκέρχαρντ Ρυμ () (γεννημένος στις 12 Φεβρουαρίου 1930) είναι Αυστριακός ποιητής, συγγραφέας, συνθέτης και εικαστικός καλλιτέχνης.
 Βιογραφικά στοιχεία 
Ο Ρυμ γεννήθηκε στη Βιέννη το 1930. Ο πατέρας του ήταν κοντραμπασίστας στη Φιλαρμονική Ορχήστρα της Βιέννης. Σπούδασε πιάνο και μουσική σύνθεση στο Πανεπιστήμιο Μουσικής και Παραστατικών Τεχνών της Βιέννης. Μετά τις σπουδές του, παρακολούθησε ιδιαίτερα μαθήματα με τον συνθέτη δωδεκάφθογγης τεχνικής Γιόζεφ Ματίας Χάουερ και προσέλκυσε την προσοχή με πρωτοποριακές και πειραματικές συνθέσεις όπως η «Συμφωνία Θορύβου». Ενθουσιασμένος από αυτές τις αρχές της σύνθεσης, προσπάθησε να τις συνδιάσει με τις εικαστικές τέχνες και τη λογοτεχνία. 

Από τις αρχές της δεκαετίας του 1950, δημιούργησε ένα ευρύ, ετερογενές έργο που περιλαμβάνει ηχητική ποίηση, παραστάσεις προφορικού λόγου, οπτική ποίηση, φωτομοντάζ, τυπογραφικά κολάζ και βιβλία, με επιρροές από τον εξπρεσιονισμό και τον ντανταϊσμό. Το 1953 με τους ομοϊδεάτες του Φρίντριχ Αχλάιτνερ, Χανς Καρλ Άρτμαν, Κόνραντ Μπάγιερ και Όσβαλντ Βίνερ ίδρυσαν τη λογοτεχνική Ομάδα της Βιέννης στόχος της οποίας ήταν η ανανέωση της λογοτεχνικής έκφρασης. 

Η συγγραφική και καλλιτεχνική του παραγωγή είναι εμπνευσμένη από τους Άουγκουστ Στραμ, Κουρτ Σβίττερς, Γερτρούδη Στάιν, Καρλ Αϊνστάιν και Πάουλ Σέμπαρτ. Τα έργα του Ρυμ συχνά βρίσκονται στα όρια μεταξύ λογοτεχνίας, εικαστικών τεχνών και μουσικής. Τα ακουστικά του έργα αποτελούν εξαιρετικά παραδείγματα καινοτόμων ραδιοφωνικών έργων και ακουστικής τέχνης. Έγραψε επίσης πολλά έργα πειραματικής ποίησης για δύο φωνές, τα οποία ερμήνευσε μαζί με τη σύζυγό του Μόνικα Λίχτενφελντ. Κατά τη διάρκεια μιας παραμονής του στον Λίβανο, σπούδασε αραβική μουσική.

Από το 1972 έως το 1996, δίδαξε ως καθηγητής στο Πανεπιστήμιο Καλών Τεχνών του Αμβούργου και από το 1978 έως το 1982 διετέλεσε πρόεδρος της Ένωσης Αυστριακών συγγραφέων GAV.

Από το 1978 είναι μέλος της Ελεύθερης Ακαδημίας Καλών Τεχνών στο Αμβούργο. Το 2009 του απονεμήθηκε το Βραβείο Ποιητικής Άλις Σάλομον και στις 25 Ιανουαρίου 2010 έλαβε τιμητικό διδακτορικό τίτλο από το Πανεπιστήμιο της Κολωνίας. Ο γιος του είναι ο φωτογράφος και σκηνοθέτης Ντέιβιντ Ρυμ. Ο Ρυμ έζησε στην Κολωνία για δεκαετίες, αλλά μετά τον θάνατο της συζύγου του μετακόμισε και ζει στη Βιέννη.

Το εικαστικό του έργο παρουσιάζεται σε πολυάριθμες εκθέσεις. Ένα χρόνο μετά τη δημοσίευση του βιβλίου Τι κρύβει η μαύρη χήρα: Γραπτοί, προφορικοί και εικονογραφικοί αναγραμματισμοί Was verschweigt die schwarze Witwe? Schrift-, Sprech- und Bildanagrammeτο 2004, άρχισε η επιμέλεια των δέκα τόμων των Απάντων του. 

 Βραβεία και διακρίσεις 

 1976 – Αυστριακό Βραβείο Εκτίμησης Λογοτεχνίας
 1977 – Βραβείο Καρλ Σκούκα
 1984 – Βραβείο Ραδιοφωνικού Έργου για τυφλωμένους στον πόλεμο
 1984 – Βραβείο Λογοτεχνίας Βιέννης
 1991 – Αυστριακό Κρατικό Βραβείο Λογοτεχνίας
 1991 – Μετάλλιο Τιμής της Βιέννης
 2007 – Βραβείο Ποιητικής Άλις Σάλομον
 2007 – Χρυσό Παράσημο Τιμής για Υπηρεσίες προς τη Δημοκρατία της Αυστρίας
 2010 – Επίτιμος Διδάκτωρ, Πανεπιστήμιο Κολωνίας
 2013 – Αυστριακό Παράσημο για την Επιστήμη και την Τέχνη
 2014 – Βραβείο της πόλης της Βιέννης, Τέχνη
 2015 – Βραβείο για πρωτοποριακά έργα ραδιοφωνικής τέχνης
 2022 – Βραβείο Αμερικής στη Λογοτεχνία

 Έργα 
Τα Άπαντα του Γκέρχαρντ Ρυμ περιλαμβάνουν 10 τόμους:

 Τόμοι 1.1 και 1.2: Ποιήματα
 Τόμος 2.1: Εικαστική Ποίηση
 Τόμος 2.2: Οπτική μουσική
 Τόμος 3.1: Ακουστική μουσική
 Τόμος 3.2: Ραδιοφωνική Ποίηση
 Τόμος 4.1: Κύκλοι εικόνας. Πρώτο μέρος
 Τόμος 4.2: Κύκλοι εικόνας. Δεύτερο μέρος
 Τόμος 5: Θεατρικά έργα
 Τόμος 6.1: Πεζογραφία. Πρώτο μέρος
 Τόμος 6.2: Πεζογραφία. Δεύτερο μέρος
 Τόμος 7: μελοδράματα, τραγούδια
 Τόμοι 8.1 και 8.2: καλλιτεχνικά έργα.
 Τόμος 9: Θεωρητικά κείμενα
 Τόμος 10: Προσθήκες
 Παραπομπές 

Κατηγορία:Αυστριακοί συνθέτες
Κατηγορία:Αυστριακοί λογοτέχνες
Κατηγορία:Αυστριακοί ποιητές
Κατηγορία:Αυστριακοί καλλιτέχνες